text: 22:38 | 22/04/2021
  OLHM - AHC
  L'Agència de l'Habitatge de Catalunya ha publicat un recull de preguntes i respostes freqüents respecte a la moratòria establerta per a les persones que tenen un habitatge en règim de lloguer i que per motius de vulnerabilitat provada pel COVID-19, no podran fer front al pagament del lloguer.
  Atenent a la situació excepcional provocada per la pandèmia del COVID-19, que ha obligat a decretar l'Estat d'alarma i aconsellar el confinament de tota la població que no treballi en els sectors essencials, des del dia 2 d'abril és en vigor el Reial Decret Llei 11/2020, de mesures urgents extraordinàries per fer front a l'impacte econòmic i social del COVID-19, que ha decretat una moratòria en els desnonaments de persones i unitats familiars en situació de vulnerabilitat a causa dels efectes de la pandèmia. Així mateix, s'ha establert una mesura d'aplicació per als casos de finalització de contracte durant la vigència de l'estat d'alarma i fins a dos mesos després del seu aixecament.
  Aquestes i d'altres qüestions es responen en els quatre apartats dels quals consta el llistat de preguntes freqüents de l'Agència de l'Habitatge de Catalunya. També s'ha elaborat un formulari per a facilitar a les persones llogateres fer una petició a la propietat de reducció, moratòria o acord en relació al deute de la seva renda, provocat per la situació d'emergència del Covid-19.
  És important fer aquesta sol·licitud dins del termini establert en el Reial Decret Llei, i que s'estén fins al 2 de maig de 2020. Ara bé recordem que qui té la potestat d'elecció tant de moratòria o de reducció de la renda es sempre la propietat. Si aquesta no accepta la moratòria, en el cas de les persones físiques o jurídiques que no estan obligades a fer-ho, la part llogatera pot demanar un microcrèdit, sense despeses ni interessos. No obstant encara s'ha de desplegar una Ordre Ministerial que concreti on demanar els microcrèdits així com d'altres tràmits.